elmefamilien
Elmefamilien er en familie af stedsegrønne eller løvfældende tokimbladede træer eller buske i rosenordenen. Elmefamilien er nært beslægtet med morbærfamilien og nældefamilien. Der kendes syv slægter med tilsammen ca. 58 arter, som især er udbredt i troperne, subtroperne og den tempererede del af den nordlige halvkugle. De vigtigste slægter er elm (Ulmus) og Zelkova.
Bladene hos elmefamiliens arter er oftest skæve ved basis. Blomsterne er små og vindbestøvede, tvekønnede eller særkønnede, med enkelt bloster og et antal støvbærere af samme størrelse eller dobbelt så store som blosterbladene. Frugten er en nød eller stenfrugt.